Încă o anchetă marca Parchetul General: După un an de “investigaţii”, procurorii sunt tot la faza in rem în dosarul deschis după ce Meleşcanu şi-a numit fiul vitreg consul la Strasbourg

Parchetul general (PG) a comunicat G4Media.ro că, după un an de „investigaţii” în cazul în care fostul ministru de Externe Teodor Meleşcanu a fost reclamat că şi-a numit fiul vitreg consul la Strasbourg – dosarul „se află în lucru (…), fiind începută urmărirea penală in rem sub aspectul săvârșirii infracțiunilor de abuz în serviciu (art. 297 Cod penal) și conflict de interese (art. 301 Cod penal)”.

Investigația in rem presupune faptul că anchetatorii au indicii că s-ar fi comis infracțiunile respective, dar nu au identificat încă autorul faptelor. Situația este neschimbată față de septembrie anul trecut, când dosarul era în aceeaşi fază, in rem, după cum a arătat G4Media.ro aici.

Actualul preşedinte al Senatului şi fost ministru de Externe, Teodor Meleşcanu, a fost reclamat anul trecut, în iulie, de profesorul universitar Vasile Popovici, fost ambasador al României în Maroc şi Portugalia, că şi-a numit fiul vitreg consul general la Strasbourg. Profesorul Popovici a formulat o plângere penală împotriva lui Meleşcanu în care a reclamat faptul că nu a fost numit el în acest post, deşi a câştigat un concurs în decembrie 2016, iar, ulterior, Sorin-Adrian Pîrvulescu, fiul vitreg al lui Teodor Meleşcanu, a fost numit consul la Strasbourg de către Guvern, sub semnătura fostului ministru de Externe.

”Domnul Meleşcanu a comis un abuz în serviciu pentru a-şi promova un membru al familiei, ocazie cu care a încălcat un drept pe care subsemnatul l-a dobândit prin concurs (…) Fapt fără precedent în istoria postrevoluţionară a României, domnul ministru Meleşcanu îşi numeşte fiul vitreg, prin urmare rudă de gradul I, consul general printr-o Hotărâre de Guvern (HG nr. 454 din 28 iunie 2018) contrasemnată fără jenă în nume propriu”, a arătat profesorul Popovici în plângerea penală.

Vasile Popovici este profesor universitar la Universitatea de Vest din Timişoara unde predă cursuri de literatură, cultură şi civilizaţie franceză. El a fost consul general al României la Marsillia (1998-2002), consilier de comunicare la Ambasada României la Paris (2002-2005), ambasador al României în Maroc (2005-2011) şi ambasador al României în Portugalia (2011-2016).

Sorin-Adrian Pîrvulescu, fiul soţiei fostului ministru de Externe, Teodor Meleşcanu, a fost numit consul general al României la Strasbourg prin hotărâre de guvern (HG), publicată în Monitorul Oficial pe 28 iunie 2018. Hotărârea a fost semnată de premierul Viorica Dăncilă şi contrasemnată de ministrul de Externe de atunci, Teodor Meleşcanu. După ce profesorul Vasile Popovici a formulat plângerea penală, fiul vitreg al lui Meleşcanu nu a mai plecat la post.

Dosarul ”Votul din Diaspora”

Parchetul general a mai transmis G4Media.ro şi că denunţul penal – formulat de PNL împotriva fostului ministru de Externe Teodor Meleşcanu, după cozile uriașe de la votul din Diaspora la alegerile europarlamentare din mai anul acesta – a fost trimis la DNA.

Pe 6 iunie, DNA a comunicat că a primit de la Parchetul de pe lângă Înalta Curte de Casație și Justiție „un număr de 42 de plângeri având ca obiect nereguli privind exercitarea dreptului de vot de către cetățenii din afara granițelor țării la alegerile pentru Parlamentul European și la Referendumul desfășurate la data de 26 mai 2019” şi că a constituit un dosar penal.